CELEX: 32019D0584
Language: fi
Date: 2019-04-11 00:00:00
Title: Eurooppa-neuvoston päätös (EU) 2019/584, tehty yhteisymmärryksessä Yhdistyneen kuningaskunnan kanssa, annettu 11 päivänä huhtikuuta 2019, SEU 50 artiklan 3 kohdan mukaisen määräajan pidentämisestä

11.4.2019   
               
               
                  FI
               
               
                  Euroopan unionin virallinen lehti
               
               
                  L 101/1
               
            
         EUROOPPA-NEUVOSTON PÄÄTÖS (EU) 2019/584,
         tehty yhteisymmärryksessä Yhdistyneen kuningaskunnan kanssa,
         annettu 11 päivänä huhtikuuta 2019,
         SEU 50 artiklan 3 kohdan mukaisen määräajan pidentämisestä
         EUROOPPA-NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 50 artiklan 3 kohdan,
         sekä katsoo seuraavaa:
         
                     (1)
                  
                  
                     Yhdistynyt kuningaskunta ilmoitti 29 päivänä maaliskuuta 2017 Eurooppa-neuvostolle aikomuksestaan erota Euroopan unionista ja Euroopan atomienergiayhteisöstä, jäljempänä ’Euratom’, Euroopan unionista tehdyn sopimuksen (SEU) 50 artiklan mukaisesti; kyseistä artiklaa sovelletaan Euratomiin Euroopan atomienergiayhteisön perustamissopimuksen 106 A artiklan nojalla.
                  
               
                     (2)
                  
                  
                     Euroopan unioni on SEU 50 artiklan mukaisesti neuvotellut Yhdistyneen kuningaskunnan kanssa sopimuksen eroamiseen sovellettavista yksityiskohtaisista määräyksistä ottaen huomioon puitteet, jotka sääntelevät kyseisen valtion myöhempiä suhteita unioniin.
                  
               
                     (3)
                  
                  
                     Eurooppa-neuvosto hyväksyi 25 päivänä marraskuuta 2018 ehdotuksen Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevaksi sopimukseksi, jäljempänä ’erosopimus’, ja poliittisen julistuksen kehyksestä Euroopan unionin ja Ison-Britannian ja Pohjois-Irlannin yhdistyneen kuningaskunnan tulevalle suhteelle. Neuvosto hyväksyi 11 päivänä tammikuuta 2019 päätöksen (EU) 2019/274 (1) erosopimuksen (2) allekirjoittamisesta.
                  
               
                     (4)
                  
                  
                     SEU 50 artiklan 3 kohdan mukaan perussopimuksia lakataan soveltamasta eroavaan jäsenvaltioon sinä päivänä, jona erosopimus tulee voimaan tai, jollei sopimusta ole, kahden vuoden kuluttua ilmoituksesta, jollei Eurooppa-neuvosto yhteisymmärryksessä asianomaisen jäsenvaltion kanssa päätä yksimielisesti pidentää tätä määräaikaa.
                  
               
                     (5)
                  
                  
                     Yhdistynyt kuningaskunta toimitti 20 päivänä maaliskuuta 2019 päivätyllä kirjeellä pyynnön SEU 50 artiklan 3 kohdassa määrätyn määräajan pidentämiseksi 30 päivään kesäkuuta 2019 asti, jotta erosopimuksen ratifiointi voitaisiin viimeistellä.
                  
               
                     (6)
                  
                  
                     Eurooppa-neuvosto päätti yhteisymmärryksessä Yhdistyneen kuningaskunnan kanssa tekemällään päätöksellä (EU) 2019/476 (3) pidentää SEU 50 artiklan 3 kohdan mukaista määräaikaa 22 päivään toukokuuta 2019 asti, mikäli Yhdistyneen kuningaskunnan parlamentin alahuone hyväksyy erosopimuksen viimeistään 29 päivänä maaliskuuta 2019. Jos näin ei tapahtuisi, Eurooppa-neuvosto hyväksyi määräajan pidentämisen 12 päivään huhtikuuta 2019 asti ja ilmoitti odottavansa, että Yhdistynyt kuningaskunta ilmoittaa ennen 12 päivää huhtikuuta 2019 jatkotoimista Eurooppa-neuvoston harkittavaksi.
                  
               
                     (7)
                  
                  
                     Parlamentin alahuone ei hyväksynyt erosopimusta 29 päivään maaliskuuta 2019 mennessä.
                  
               
                     (8)
                  
                  
                     Yhdistynyt kuningaskunta toimitti 5 päivänä huhtikuuta 2019 kirjeitse pyynnön SEU 50 artiklan 3 kohdassa määrätyn määräajan, jota Eurooppa-neuvosto oli pidentänyt, pidentämiseksi edelleen 30 päivään kesäkuuta 2019 asti, jotta erosopimuksen ratifiointi voitaisiin viimeistellä.
                  
               
                     (9)
                  
                  
                     Eurooppa-neuvosto hyväksyi 10 päivänä huhtikuuta 2019 määräajan pidentämisen edelleen, jotta molemmat osapuolet voivat ratifioida erosopimuksen. Tämän määräajan pidentämisen olisi kestettävä siihen saakka kuin se on tarpeen, ja sen olisi joka tapauksessa päätyttävä viimeistään 31 päivänä lokakuuta 2019. Eurooppa-neuvosto muistutti myös, että SEU 50 artiklan 3 kohdan mukaan erosopimus voi tulla voimaan aiemmin, jos osapuolet saavat ratifiointimenettelynsä päätökseen ennen 31 päivää lokakuuta 2019. Näin ollen eroamisen olisi tapahduttava sitä päivää seuraavan kuukauden ensimmäisenä päivänä, jona ratifiointimenettelyt on saatu päätökseen tai 1 päivänä marraskuuta 2019 sen mukaan, kumpi ajankohta on aikaisempi.
                  
               
                     (10)
                  
                  
                     Tämä määräajan pidentäminen edelleen ei saa haitata unionin ja sen toimielinten säännönmukaista toimintaa. Lisäksi siitä seuraa, että Yhdistynyt kuningaskunta pysyy jäsenvaltiona uuteen eropäivään saakka, ja sillä on SEU 50 artiklan mukaisesti täydet oikeudet ja velvollisuudet, ja että Yhdistyneellä kuningaskunnalla on oikeus milloin tahansa peruuttaa ilmoituksensa. Mikäli Yhdistynyt kuningaskunta on vielä jäsenvaltio 23 päivän ja 26 päivän toukokuuta 2019 välisenä aikana eikä se ole ratifioinut erosopimusta viimeistään 22 päivänä toukokuuta 2019, sen on järjestettävä Euroopan parlamentin vaalit unionin oikeuden mukaisesti. Jos kyseisiä vaaleja ei järjestetä Yhdistyneessä kuningaskunnassa, määräajan pidentämisen olisi lakattava 31 päivänä toukokuuta 2019. Eurooppa-neuvosto panee merkille Yhdistyneen kuningaskunnan sitoumuksen toimia rakentavasti ja vastuullisesti vilpittömän yhteistyön periaatetta noudattaen koko määräajan pidentämisen ajan ja odottaa Yhdistyneen kuningaskunnan täyttävän tämän sitoumuksen ja perussopimusten mukaisen velvoitteen tavalla, joka ilmentää sen tilannetta eroavana jäsenvaltiona. Tätä varten Yhdistynyt kuningaskunta tukee unionia sen täyttäessä tehtäviään ja pidättäytyy kaikista toimenpiteistä, jotka voisivat vaarantaa unionin tavoitteiden toteutumisen, erityisesti osallistuessaan unionin päätöksentekoprosesseihin.
                  
               
                     (11)
                  
                  
                     Yhdistyneen kuningaskunnan unionijäsenyyden perusteella unionin toimielimiin, elimiin ja laitoksiin nimitettyjen, nimettyjen tai valittujen jäsenten voimassaoleva toimikausi päättyy heti, kun perussopimuksia lakataan soveltamasta Yhdistyneeseen kuningaskuntaan, eli sen eropäivänä.
                  
               
                     (12)
                  
                  
                     Tämä määräajan pidentäminen ei tarkoita sitä, että erosopimus avattaisiin uudelleen neuvotteluille. Yhdistyneen kuningaskunnan mahdollisten yksipuolisten sitoumusten, lausumien tai muiden välineiden olisi oltava yhteensopivia erosopimuksen sanamuodon ja hengen kanssa eivätkä ne saa haitata sen täytäntöönpanoa. Määräajan pidentämistä tällä tavoin ei voi käyttää tulevaa suhdetta koskevien neuvottelujen aloittamiseen.
                  
               
                     (13)
                  
                  
                     Eurooppa-neuvosto tarkastelee edistymistä kokouksessaan kesäkuussa 2019.
                  
               
                     (14)
                  
                  
                     Kuten SEU 50 artiklan 4 kohdassa määrätään, Yhdistynyt kuningaskunta ei ole osallistunut Eurooppa-neuvoston tätä päätöstä koskeviin keskusteluihin eikä sen hyväksymiseen. Se on kuitenkin, Yhdistyneen kuningaskunnan pysyvän edustajan Euroopan unionissa, Tim Barrow'n, 11 päivänä huhtikuuta 2019 päivätyssä kirjeessä esitetyin tavoin, SEU 50 artiklan 3 kohdan mukaisesti hyväksynyt kyseisessä artiklassa tarkoitetun määräajan pidentämisen ja tämän päätöksen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            SEU 50 artiklan 3 kohdassa määrättyä määräaikaa, sellaisena kuin se on pidennettynä Eurooppa-neuvoston päätöksellä (EU) 2019/476, pidennetään edelleen 31 päivään lokakuuta 2019 asti.
         
         
            2 artikla
            Tämä päätös tulee voimaan päivänä, jona se hyväksytään.
            Tätä päätöstä lakataan soveltamasta 31 päivänä toukokuuta 2019, mikäli Yhdistynyt kuningaskunta ei ole järjestänyt Euroopan parlamentin vaaleja sovellettavan unionin oikeuden mukaisesti eikä ratifioinut erosopimusta viimeistään 22 päivänä toukokuuta 2019.
         
         
            Tehty Brysselissä 11 päivänä huhtikuuta 2019.
            
               
                  Eurooppa-neuvoston puolesta
               
               
                  Puheenjohtaja
               
               D. TUSK
            
         
         
            (1)  Neuvoston päätös (EU) 2019/274, annettu 11 päivänä tammikuuta 2019, Ison-Britannian ja Pohjois-Irlannin yhdistyneen kuningaskunnan eroamista Euroopan unionista ja Euroopan atomienergiayhteisöstä koskevan sopimuksen allekirjoittamisesta Euroopan unionin ja Euroopan atomienergiayhteisön puolesta (EUVL L 47 I, 19.2.2019, s. 1).
         
            (2)  Päätökseen (EU) 2019/274 liitetty erosopimuksen teksti on julkaistu Euroopan unionin virallisessa lehdessä
            EUVL C 66 I, 19.2.2019, s. 1.
         
         
            (3)  Eurooppa-neuvoston päätös (EU) 2019/476, tehty yhteisymmärryksessä Yhdistyneen kuningaskunnan kanssa, annettu 22 päivänä maaliskuuta 2019, SEU 50 artiklan 3 kohdan mukaisen määräajan pidentämisestä (EUVL L 80 I, 22.3.2019, s.1).